Diari Oficial de la Generalitat Valenciana


Sumari del DOGV 3484, del 29-04-1999 (1999/3653)

ORDRE de 7 d'abril de 1999, de la Conselleria d'Obres Públiques, Urbanisme i Transports, per la qual s'estableixen ajudes per a l'adquisició i la renovació de vehicles destinats a la realització de determinats serveis públics regulars permanents d'ús general de transport de viatgers per carretera de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3484

Data del DOGV
:   29-04-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/3653


Data del document
:   07-04-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Correcció d'errades

 Descriptors 

:   * suport econòmic
    * transport de viatgers
    * autobús
    * ajuda pública

ORDRE de 7 d'abril de 1999, de la Conselleria d'Obres Públiques, Urbanisme i Transports, per la qual s'estableixen ajudes per a l'adquisició i la renovació de vehicles destinats a la realització de determinats serveis públics regulars permanents d'ús general de transport de viatgers per carretera de la Comunitat Valenciana. [1999/X3653]
  
Seguint les actuacions i els objectius dels últims anys, respecte de les línies de dèbil trànsit de la Comunitat Valenciana, amb la finalitat d'assegurar la prestació de serveis públics de transport de viatgers en aquelles zones que per les seues característiques socioeconòmiques i geogràfiques no es podia garantir l'equilibri econòmic d'aquests via tarifa o readaptació de l'oferta, es va iniciar durant 1998 un programa d'ajuda a la renovació del parc d'autobusos adscrit a aquests serveis.
  
Aconseguit l'objectiu d'assegurar el manteniment d'aquestes línies es va considerar necessari avançar en la millora de la qualitat, seguretat i confort i en l'ampliació a aquells xicotets nuclis de població sense servei.
  
Les dificultats d'explotació i l'escassa rendibilitat estableixen condicions de qualitat per a aquests usuaris inferiors a la mitjana dels serveis públics de la Comunitat Valenciana, a causa fonamentalment de l'envelliment del parc de vehicles destinats a aquestes línies.
  
Una altra actuació important que s'està abordant és la millora de l'accessibilitat global al sistema de transport públic de viatgers atenent aquells nuclis de població que per la seua dimensió, mobilitat i ubicació geogràfica no justifiquen una elevada oferta de transport en autobús, però per la seua proximitat a la xarxa de ferrocarrils podria multiplicar-se l'accessibilitat, utilitzant menys recursos i creant línies de curt recorregut que els acostaren a las estacions ferroviàries.
  
L'experiència realitzada durant 1998, a través de l'Ordre de 8 de juny de la Conselleria d'Obres Públiques, Urbanisme i Transports, ha donat resultats altament satisfactoris amb una resposta positiva tant de les empreses concessionàries, com dels usuaris i ajuntaments afectats, s'han desbordat les previsions de sol·licitud realitzades i s'han obtingut avanços en la millora del servei regular de zones de dèbil trànsit amb l'augment i prolongació de serveis, la introducció d'autobusos adaptats per a usuaris amb mobilitat reduïda, etc.
  
Per això, en ús de les atribucions que em confereix l'article 35 e) de la Llei de Govern Valencià i el Decret 32/1998, de 31 de març, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports,
  
ORDENE
  
Article 1. Objecte
  
S'estableix un programa d'ajudes, per a l'exercici 1999, amb la finalitat d'incidir en:
  
a) Augment de la mobilitat de les persones en nuclis sense servei de transport públic o amb possibilitats de millora amb alimentadors a la xarxa ferroviària, especialment en zones considerades de trànsit dèbil.
  
b) Millorar els serveis de les línies regulars de trànsit dèbil, mitjançant la renovació del parc d'autobusos.
  
c) Adquisició de vehicles de plataforma baixa que faciliten la mobilitat de les persones amb mobilitat reduïda.
  
Article 2. Conceptes de les ajudes i quanties
  
1) Les ajudes es concediran per a l'adquisició de vehicles nous o usats que s'adscriguen a prestació dels serveis objecte d'aquest programa
  
Els vehicles usats que s'adquiresquen per a la finalitat prevista en l'ordre tindran una edat inferior a 6 anys. Els vehicles substituïts tindran una edat superior a 12 anys.
  
2) Les quanties que es concediran seran les següents:
  
Tipus d'autobús
  
3) Les ajudes seran concedides per un import global de 05.869.041 pessetes a càrrec de la línia 816 del capítol VII, programa 513.30 del Pressupost 1999 de la Conselleria d'Obres Públiques, Urbanisme i Transports. El mencionat import podrà ser ampliat en cas d'existència de disponibilitats pressupostàries.
  
Article 3. Beneficiaris de les ajudes
  
Podran sol·licitar aquestes ajudes els empresaris individuals o societats mercantils que siguen titulars de concessions de transport públic regular permanent d'ús general de viatgers per carretera, competència de la Generalitat Valenciana per discórrer íntegrament per territori de la Comunitat Valenciana, per haver estat delegades per l'Estat totes les facultats de gestió administrativa del servei o per realitzar serveis parcials que discórreguen íntegrament per territori de la Comunitat Valenciana.
  
Article 4. Criteris de valoració de les sol·licituds
  
Els criteris que serviran de base per a l'atorgament de les ajudes seran els següents:
  
1. Implantació de nous serveis que atenguen municipis, llogarrets o nuclis de població sense servei actualment.
  
2. Augment de l'accessibilitat, millorant l'assignació de recursos dels serveis regulars de transport de viatgers per carretera i connectant les poblacions amb la xarxa ferroviària de la Comunitat Valenciana.
  
3. Renovació del parc dels serveis de trànsit dèbil.
  
4. Adequació dels vehicles a les especials característiques dels serveis (microbusos, adaptacions per a usuaris amb mobilitat reduïda, etc.).
  
5. Extensió de les ajudes al màxim nombre de concessions i zones geogràfiques.
  
6. Desballestament del vehicle substituït i altre que estiga adscrit a serveis de trànsit dèbil de concessions de l'empresa sol·licitant.
  
Article 5. Sol·licituds, documentació i terminis
  
1. Les sol·licituds d'ajuda previstes en aquesta ordre s'efectuaran per mitjà d'instància formalitzada d'acord amb el model que s'adjunta en l'ordre, dirigida a la Direcció General de Transports de la Conselleria d'Obres Públiques, Urbanisme i Transports. Les mencionades sol·licituds s'hauran de presentar, en el termini de 45 dies naturals comptadors a partir de la publicació d'aquesta ordre en el Diari Oficial de la Generalitat Valenciana, en la citada direcció general o en els serveis territorials de Castelló o Alacant, directament o per qualsevol de les formes que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
A la sol·licitud hauran d'adjuntar-se els documents que s'especifiquen a continuació:
  
a) Còpia compulsada del CIF o NIF, si escau.
  
b) Factura proforma.
  
c) Poders de representació compulsats, de la persona que represente l'empresa.
  
d) Memòria explicativa de les característiques del vehicle o vehicles a adquirir, nous o usats, preus de mercat i raons per a l'elecció del model, detallant el pla de finançament d'aquests, la procedència dels recursos i el termini d'amortització dels préstecs per a la seua adquisició, si escau.
  
e) Vehicle que se substitueix, compromís de baixa o desballestament, si escau.
  
2. Així mateix, d'acord amb el que disposa l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21.06.96) s'haurà d'aportar la següent documentació acreditativa de trobar-se al corrent en el compliment de les obligacions tributàries i de la Seguretat Social:
  
a) Certificat expedit per l'òrgan estatal competent de l'administració tributària.
  
b) Certificat expedit per l'òrgan competent de la Seguretat Social.
  
c) Certificat expedit per l'òrgan competent de la Conselleria d'Economia i Hisenda de la Generalitat Valenciana.
  
Els mencionats certificats hauran de ser positius o, si escau, indicar que els deutes estan ajornats, fraccionats o acordada la suspensió amb ocasió de la impugnació de les corresponents liquidacions. Tindran validesa durant el termini de sis mesos des de la data de l'expedició, no obstant això, si hagueren caducat abans de la proposta de resolució de concessió, el beneficiari proposat, haurà de presentar un certificat actualitzat.
  
d) Alta i últim rebut de l'Impost d'Activitats Econòmiques.
  
No obstant això quan l'empresa no estiga obligada a presentar declaracions o documents relatius a obligacions tributàries i de Seguretat Social, s'acreditarà aquesta circumstància mitjançant declaració responsable.
  
En el cas d'acollir-se a l'objectiu a) de l'article 1; les empreses hauran de presentar, juntament amb la sol·licitud, un projecte sobre els nous serveis que es proposen detallant trànsits, recorregut, expedicions, horaris i calendari, mitjans materials, humans i cost del servei, així com necessitat de la subvenció sol·licitada.
  
Article 6. Atorgament de les ajudes
  
La Direcció General de Transports a la vista de les sol·licituds presentades, amb l'estudi previ, la fixació d'admissibilitats i quanties, d'acord amb els criteris de valoració establerts en l'article 4t, elaborarà les propostes motivades per a l'atorgament i la denegació de les ajudes, i les elevarà al conseller d'Obres Públiques, Urbanisme i Transports, per a la resolució definitiva.
  
Article 7. Pagament de les subvencions
  
1. Les empreses concessionàries que obtinguen ajudes considerades en aquesta ordre tindran l'obligació d'aportar, en el termini de 65 dies naturals des de la data de notificació de la resolució definitiva, la següent documentació:
  
a) Factures que acrediten l'adquisició del vehicle incloent-hi característiques del xassís i la carrosseria.
  
b) Certificat de la Inspecció Tècnica de vehicles quan es tracte de la compra de vehicles usats.
  
c) Sol·licitud d'autorització per a la prestació del servei que es detalle en el projecte, si escau.
  
d) Compromís d'adscriure i dedicar el vehicle a la realització dels serveis i finalitats objecte de l'ordre.
  
e) Dades de domiciliació bancària.
  
Una vegada aportada la referida documentació pels beneficiaris i amb la comprovació prèvia que els justificants són adequats, la Direcció General de Transports tramitarà la proposta de pagament corresponent.
  
2. Així mateix, es disposarà d'un termini de 95 dies des de la data de notificació de la resolució definitiva, per a aportar la següent documentació:
  
a) Baixa del vehicle substituït, i desballestament, si escau.
  
b) Permís de circulació i fitxa tècnica del nou vehicle.
  
c) Sol·licitud d'adscripció del vehicle al servei corresponent objecte de l'ordre.
  
Article 8. Obligacions dels beneficiaris
  
Els beneficiaris de les ajudes estaran obligats a mantenir el vehicle i els serveis a què s'adscriu segons el projecte de servei, presentat i aprovat, durant un període mínim i continuat de 5 anys (annex I).
  
Així mateix, els beneficiaris estaran obligats a facilitar qualsevol document o dada que la Direcció General de Transports considere necessari per a un coneixement exhaustiu del compliment dels fins previstos en l'ordre, per les empreses beneficiàries de les ajudes (annex I).
  
També hauran de no tenir pendent cap sanció definitiva per incompliment de la legislació de transport i posar en coneixement de l'administració qualsevol ajuda o subvenció que reben per a la mateixa finalitat d'altres administracions o entitats públiques.
  
Article 9. Revocació de les subvencions
  
La Direcció General de Transports comprovarà, pels mitjans que estime més adequats, el compliment de les obligacions inherents a l'atorgament de les ajudes. L'incompliment d'aquestes donarà lloc a la revocació de les subvencions, i la devolució de les quanties atorgades, així com dels corresponents interessos de demora.
  
DISPOSICIÓ FINAL
  
Es faculta el director general de Transports per a dictar les disposicions i adoptar les mesures que considere oportunes per al desplegament i aplicació de les que disposa aquesta ordre.
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
València 7 d'abril de 1999
  
El conseller d'Obres Públiques, Urbanisme i Transports